钦定古今图书集成/明伦汇编/宫闱典/第127卷 > 蔡伦
## 钦定古今图书集成/明伦汇编/宫闱典/第127卷 > 蔡伦

按《后汉书宦者传》：“伦字敬仲，桂阳人也。以永平末始
给事宫掖，建初中为小黄门。及和帝即位，转中常侍，
豫参帷幄。伦有才学，尽心敦慎，数犯严颜，匡弼得失。
每至休沐，辄闭门绝宾，暴体田野。后加位尚方令。永
元九年，监作秘剑及诸器械，莫不精工坚密，为后世
法。”自古书契多编以竹简，其用缣帛者，谓之为纸缣，
贵而简重，并不便于人。伦乃造意，用树肤、麻头及敝
布、鱼网以为纸，元兴元年奏上之。帝善其能，自是莫
不从用焉，故天下咸称“蔡侯纸。”元初元年，邓太后以
伦久在宿卫，封为龙亭侯，邑三百户。后为长乐太仆。
四年，帝以《经》《传》之文多不正定，乃选通儒谒者刘珍
及博士良史诣东观，各雠校汉家法令，伦监典其事。
伦初受窦后讽旨，诬陷安帝祖母宋贵人。及太后崩，
安帝始亲万机，敕使自致廷尉，伦耻受辱，乃沐浴整
衣冠，饮药而死，国除。